KOSTENTINOS/ KIBROM መግለጺ ስእሊ, ዶክተር ቆስጠንጢኖስ (ፀጋም) ኣቶ ክብሮም (የማን) ዕርቀ ሰላም ኢትዮጵያን ኤርትራን ነተን ብብዙሕ ነገራት ዝተኣሳሰራ ሃገራት ንነዊሕ ዓመታት ተፈላልየን ድሕሪ ምጽናሕ ሕጂ ዲፕሎማስያዊ ርክባት ምምስራተን ዓቢ ነገር ምዃኑ ብዙሕ ዘየጠራጥር'ዩ። እዚ ሰላም ናብ ንግዳዊ ርክባት ምምዕባሉ ንክልቲአን ሃገራት ተጠቀምቲ ከምዝገብረን ቡዙሓት ትጽቢት ይገብሩ። ነታ ወደብ ዘይብላ ኢትዮጵያ ብወደብ ዓሰብ ምጥቓም ኣርባሒ ክኸውን እንከሎ ንኤርትራ ከኣ ካልእ ምንጪ ኣታዊ ይኸውን። መንገዲ ኣየር ኢትዮጵያን መንገዲ ኣየር ኤርትራን ብሽርክነት ክሰርሓ ምስምመዐን ከኣ ሓደ ኣካል ናይዚ እዩ። ካብዚ ንግዳዊ ርክባት፡ ክልቲአን ሃገራት መኽሰብ ዝረኽባሉ ክኸውን እንከሎ፡ ህዘቢ'ውን ይርባሕ። እዚ ናይ ሰላም ሰጉምን ርክባት ህዝብን ዓቢ ነገር ድኣ ይኹን'ምበር፡ ኤርትራን ህዝባን፡ ካብዚ ንግዳዊ ርክባት ትረብሖ ነገር ከምዘይብላ ዝዛረቡ ግን ኣለዉ። ዋና ኣካያዲ ስራሕ መንገዲ ኣየር ኤርትራን ዳይረክተር ኣታዊ ውሽጢ ሃገርን ዝነበረ ገዲም ተጋዳላይ ክብሮም ዳፍላ ሓደ ካብዚኦም'ዩ። ብዛዕባ መንግስቲ ኤርትራን ብዛዕባ ቁጠባዊ ኩንታት ኤርትራን ጽቡቕ ኣፍልጦ ዘለዎ ገዲም ተጋዳላይ ክብሮም ዳፍላ "ልቢ ክልተ ህዝብታት ኤርትራን ኢትዮጵያን ዘዕርፍ ስጉምቲ ምዃኑ ዓቢ ነገር'ዩ" ይብል። ኤርትራን ህዝቢ ኤርትራን ግን ካብዚ ዝረብሕዎ ነገር ከምዘየለ ይዛረብ። ኢትዮጵያ ሰፊሕ ስርዓተ ንግዲ ዘለዋ ኮይና፡ ምስ ዝተፈላለዩ ናይ ንግዲ ስምምዓት ኣብ እትገብረሉ ንኢትዮጵያውያን ኣውፈርትን ኩባንያታትን ኣብ ግምት ብዘእቱ እዩ ዝግበር፤ ኣብ ኤርትራ ኣብ እንመጸሉ ግን ብኣንጻሩ፡ እዚ ዓይነት ቅርጺ ዘይምህላዉ ኣቶ ክብሮም ዳፍላ ከም ነጥቢ የቐምጦ። እቲ ናይ ድሕሪ 20 ዓመታት በረራ ሎሚ መዓልቲ ክካየድ'ዩ ምጅማር ስራሕ መንገዲ ኣየር ኢትዮጵያ ንኤርትራ እንታይ ረብሓ ኣለዎ?
